Касьцёл Сьвятога Міхала Арханёла і кляштар дамініканаў (Наваградак)

**Касьцёл Сьвятога Міхала Арханёла і кляштар дамініканаў ** — помнік архітэктуры XVIII стагодзьдзя ў Наваградку. Знаходзіцца на рагу гістарычных Рынку і Слонімскай вуліцы. Касьцёл дзее, кляштар існаваў да 1853 году. Твор архітэктуры барока і клясыцызму. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс складаўся з касьцёла, кляштарнага корпуса і вежы-званіцы, аточаных мурам. Па апошняй вайне савецкія ўлады зруйнавалі вежу-званіцу і кляштарны корпус.

## Гісторыя

### Вялікае Княства Літоўскае

У 1624 годзе ваявода віленскі Крыштап Хадкевіч заснаваў у Наваградку кляштар дамініканаў. Першыя пабудовы былі драўлянымі. Каля 1724 году на іх месцы збудавалі мураваныя касьцёл (у аб’ём усходняга нэфа ўлучылі частку ранейшай пабудовы, захавалі дэкор інтэр’еру) і кляштарны корпус. У час пажараў 1751 і 1831 гадоў помнік атрымаў пашкоджаньні. У 1751—1831 гадох пры кляштары дзеяла дамініканская школа.

### Пад уладай Расейскай імпэрыі
Па трэцім падзеле Рэчы Паспалітай (1795 год), калі Наваградак апынуўся ў складзе Расейскай імпэрыі, касьцёл і кляштар працягвалі дзеяць. У 1829 годзе побач з касьцёлам збудавалі званіцу. Па здушэньні вызвольнага паўстаньня (1830—1831) расейскія ўлады зачынілі школу, а ў 1853 годзе ліквідавалі кляштар. У 1850-я гады касьцёл значна перабудалі ў стылі клясыцызму.

### Найноўшы час
Па Другой сусьветнай вайне савецкія ўлады зачынілі касьцёл, зруйнавалі вежу-званіцу і кляштарны корпус.

## Архітэктура

Помнік архітэктуры барока і клясыцызму. Касьцёл — 3-нэфавая базыліка з роўнічным галоўным фасадам, вузкім нартэксам і паўцыркульнай алтарнай апсыдай, да якой з паўночнага боку далучаецца закрысьція. Галоўны фасад падзяляецца разьвітым карнізам на два ярусы і завяршаецца трыкутным франтонам зь вежачкай над ім. Тарцы дахаў бакавых нэфаў закрываюцца ступеньчатымі атыкамі. Сьцены аздабляюцца пілястрамі. Вокны з лучковымі і аркавымі завяршэньнямі.

У інтэр’еры цэнтральны нэф перакрываецца цыліндрычным скляпеньнем на распалубках, аздабляецца ляпным геамэтрычным арнамэнтам, бакавыя нэфы маюць крыжовыя скляпеньні.

Кляштарны корпус — 2-павярховы П-падобны ў пляне будынак, які далучаўся да касьцёла з поўначы. Перад касьцёлам стаяла прастакутная 2-ярусная вежа-званіца.

## Галерэя

### Гістарычныя здымкі

Navahradak, Słonimskaja, Daminikanski. Наваградак, Слонімская, Дамініканскі (M. Astankovič, 1905).jpg|М. Астанковіч, 1905 г. 
Navahradak, Słonimskaja, Daminikanski. Наваградак, Слонімская, Дамініканскі (1914) (2).jpg|1914 г.
Navahradak, Słonimskaja, Daminikanski. Наваградак, Слонімская, Дамініканскі (1914) (3).jpg|1914 г. 
Navahradak, Słonimskaja, Daminikanski. Наваградак, Слонімская, Дамініканскі (1901-14) (2).jpg|да 1915 г.


Navahradak, Słonimskaja, Daminikanski. Наваградак, Слонімская, Дамініканскі (1901-14).jpg|да 1915 г.
Navahradak, Słonimskaja, Daminikanski. Наваградак, Слонімская, Дамініканскі (V. Boretti, 1901-14).jpg|В. Барэці, да 1915 г.
Navahradak, Słonimskaja, Daminikanski. Наваградак, Слонімская, Дамініканскі (1917).jpg|1917 г.
Navahradak, Rynak-Słonimskaja. Наваградак, Рынак-Слонімская (1920-29).jpg|1920-я гг.


Navahradak, Rynak-Słonimskaja. Наваградак, Рынак-Слонімская (1930).jpg|1930 г.
Navahradak, Žydoŭskaja, Daminikanski. Наваградак, Жыдоўская, Дамініканскі (J. Bułhak, 1919-39).jpg|Я. Булгак, да 1939 г.
Navahradak, Słonimskaja, Daminikanski. Наваградак, Слонімская, Дамініканскі (J. Bułhak, 1919-39).jpg|Я. Булгак, да 1939 г.
Navahradak, Rynak-Słonimskaja. Наваградак, Рынак-Слонімская (1919-39).jpg|да 1939 г.


### Сучасныя здымкі

Catholic Church of St. Michael the Archangel in Navahradak.JPG|Галоўны фасад
Catholic Church of St. Michael the Archangel in Navahradak (interior).JPG|Інтэр'ер
Г. Наваградак - Міхайлаўскі касьцёл DSC07907.JPG|Бакавы фасад 
Навагрудак. Касцёл Св. Міхаіла. Апсіда.jpg|З боку апсыды


## Заўвагі

## Крыніцы

## Літаратура
* 
* 

## Вонкавыя спасылкі

* 

Катэгорыя:Зьявіліся ў 1624 годзе
Катэгорыя:Барочныя збудаваньні Беларусі
Катэгорыя:Збудаваньні клясыцызму Беларусі
Наваградак
Катэгорыя:Касьцёлы Гарадзенскай дыяцэзіі
Катэгорыя:Касьцёлы Наваградку
Катэгорыя:Храмы пад тытулам Сьвятога Міхала Арханёла